
 11.4.2013
 BG
 Официален вестник на Европейския съюз
 L 102/12
 РЕГЛАМЕНТ ЗА ИЗПЪЛНЕНИЕ (ЕС) No 329/2013 НА КОМИСИЯТА
 от 10 април 2013 година
 за дерогация от Регламент (ЕО) No 967/2006 по отношение на крайните срокове за съобщаване на количествата захар, прехвърлени от пазарната 2012/2013 година
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 85 във връзка с член 4 от него,
 като има предвид, че:
 (1)
 В член 17 от Регламент (ЕО) No 967/2006 на Комисията от 29 юни 2006 г. за установяване на подробни правила за прилагането на Регламент (ЕО) No 318/2006 на Съвета по отношение на производството над квотите в сектора на захарта (2) се поставят крайните срокове, в които държавите членки следва да съобщят на Комисията количествата захар, прехвърлени към следващата пазарна година.
 (2)
 Чрез дерогация от член 63, параграф 2, буква а) от Регламент (ЕО) No 1234/2007 с член 1 от Регламент за изпълнение (ЕС) No 319/2013 на Комисията (3) за пазарната 2012/2013 година се удължават определените от държавите членки срокове, в които стопанските субекти следва да им съобщят решението си за прехвърлянето на излишъка от захар.
 (3)
 Следователно крайните срокове, в които държавите членки следва да съобщят на Комисията прехвърлените количества съгласно член 17 от Регламент (ЕО) No 967/2006, следва съответно да се изменят.
 (4)
 Поради това за пазарната 2012/2013 година се налага дерогация от крайните срокове, определени в член 17, букви а) и б) от Регламент (ЕО) No 967/2006.
 (5)
 Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 Чрез дерогация от член 17, букви а) и б) от Регламент (ЕО) No 967/2006 държавите членки съобщават на Комисията не по-късно от 1 септември 2013 г. количествата захар от цвекло и тръстика от пазарната 2012/2013 година, които се прехвърлят към следващата пазарна година.
 Член 2
 Настоящият регламент влиза в сила на седмия ден след публикуването му в Официален вестник на Европейския съюз.
 Срокът на действието му изтича на 30 септември 2013 година.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 10 април 2013 година.
 За Комисията
 Председател
 José Manuel BARROSO
 (1) ОВ L 299, 16.11.2007 г., стр. 1.
 (2) ОВ L 176, 30.6.2006 г., стр. 22.
 (3) ОВ L 99, 9.4.2013 г., стp. 13.
 